આ અંગે મળતી માહિતી અનુસાર બારડોલી તાલુકાનાં શામરિયા મોરા ખાતે રહેતા કિશોર મંગા ચૌધરી બારડોલી નગરપાલિકામાં નગરસેવક રહી ચૂક્યા છે અને હાલ તેઓ કલર કોન્ટ્રાકટરનું કામ કરે છે. ગુરુવારે સાંજે સાત વાગ્યાની આસપાસ તેમના મિત્ર મિહિર સુરેન્દ્ર દેસાઇને મળવા માટે જતાં હતા તે સમે શામરિયા મોરા ત્રણ રસ્તા પાસે પૂરઝડપે આવેલા બાઇક ચાલક આગળ ચાલતી બાઇકમાં તેની બાઇક અથડાવી દીધી હતી. આથી બંને બાઇક ચાલકો વચ્ચે રકઝક થતાં નજરે જોનાર કિશોર ચૌધરી વચ્ચે પડ્યા હતા અને પાછળથી બાઇક થોકનારને ભાઈ તારો જ વાંક છે એમ કહેતા બાઇક ચાલકે તું શું કામ વચ્ચે પડે છે કહી કિશોર ચૌધરીના નાકના ભાગે ઢીક મારી દીધી હતી. બાદમાં બાઇક ચાલકે તેના ભાઈને પણ ફોન કરીને બોલાવી બોલાચાલી કરી માર માર્યો હતો. દરમ્યાન કિશોર ચૌધરીનો મિત્ર પણ સ્થળ પર આવી જ જતાં બંને ભાઈ સ્વામિનારાયણ મંદિર તરફ નાસી છૂટ્યા હતા. નાસી છૂટેલા બંને ભાઈઓ કૃણાલ અને ક્રિષ્ના હોવાનું જાણવા મળ્યુ હતું અને તેઓ સ્વામિનારાયણ મંદિર પાસે દુકાન ચલાવતા હોય કિશોર અને મિહિર તેમની દુકાને પહોંચતા ત્યાં પણ બંને ભાઈઓએ ભેગા મળી કિશોર અને મિહિરને માર મારી જાનથી મારી નાંખવાની ધમકી આપી નાસી છૂટ્યા હતા. કિશોર ને નાક પર અને મિહિરને ગાલમાં ઇજા થતાં તેમને સારવાર માટે સરકારી હોસ્પિટલમાં દાખલ કરવામાં આવ્યા હતા. બાદમાં કિશોર બંને ભાઈ વિરુદ્ધ પોલીસ ફરિયાદ કરતાં પોલીસે આગળની તપાસ હાથ ધરી છે.